สหาย
แบงก์รวงข้าวกสิกรไทย เพิ่งแถลงเปิดตัวพันธมิตร 36 แบงก์ จาก 9 ประเทศ ไปอย่างยิ่งใหญ่ รองรับประชาคมเศรษฐกิจอาเซียน (เออีซี) ปลายปี 2558
7 พ.ย. 2557

แบงก์รวงข้าวกสิกรไทย เพิ่งแถลงเปิดตัวพันธมิตร 36 แบงก์ จาก 9 ประเทศ ไปอย่างยิ่งใหญ่ รองรับประชาคมเศรษฐกิจอาเซียน (เออีซี) ปลายปี 2558 
เป็นงานใหญ่ที่ทำเอา “คุณปั้น” บัณฑูร ล่ำซำ อารมณ์ดีทั้งวัน เพราะสามารถดึงเอาพันธมิตรน้อยใหญ่จากกลุ่มอาเซียนบวก 3 มาได้ 
โดยเฉพาะการรับบทเป็นคนกลางที่ช่วยเชื่อมแบงก์และธุรกิจจากไทยและจากกลุ่มอาเซียนบวก 3 ไปยังภาคพื้นอินโดจีน หรือ CLMV 
ถึงกสิกรจะมีแต่สำนักงานผู้แทนในซีแอลเอ็มวี โดยมีเพียงลาวเท่านั้นที่ได้อนุญาตแบงก์ท้องถิ่น แต่คุณปั้นก็ไม่หวั่น และย้ำว่า การมีเครือข่ายพันธมิตรเหนียวแน่นนั้นดีกว่าเข้าไปเปิดสาขาในต่างแดนแค่แห่งเดียว 
แถมงานนี้ ดูท่าแบงก์รวงข้าวจะเข้าอกเข้าใจเหล่าแบงก์พันธมิตรในลุ่มน้ำโขงได้ไม่แพ้ใคร
เพราะระหว่างการแถลงความร่วมมือ ถ้าหูไม่ได้เพี้ยน ฟังไม่ได้ศัพท์จนจับมากระเดียด จะได้ยินคุณปั้นเรียกผองเพื่อนนายแบงก์จาก 35 ชาติ ว่าเป็น “คอมราด” (Comrade) ที่เป็นมากกว่าเพื่อน 
เพราะนี่คือสหายร่วมอุดมการณ์ที่มีเป้าหมายเดียวกัน เพียงแต่เปลี่ยนจากการรบในยุคสงครามเย็น เป็นการร่วมตะลุยทางธุรกิจ ที่แน่นอนว่าภูมิภาคนี้จะกลายเป็นแหล่งผลิตแห่งใหม่ หลังจากที่จีนเริ่มแพงขึ้นทุกวันๆ
สนามรบการค้าเตรียมระอุอีกรอบ...